A perbeli bizonyítás szabályai

I.A bizonyítás általános szabályai

A polgári perekben érvényesül a szabad bizonyítás elve, azaz nincs kötött bizonyítási rendszer, bármilyen alkalmas eszközt bizonyítékként lehet felhasználni. A bíróság azt a bizonyítást foganatosítja, amelyet alkalmasnak tart arra, hogy a vitás tény igazolást nyerjen. Az alkalmasság mellet a bizonyítás során érvényesülnie kell a célszerűségnek, az észszerűségnek és az okszerűségnek is. A bíróság oldaláról korlátozást jelent, hogy a bizonyítással kapcsolatos rendelkezéseit legkésőbb az ítélet indokolásában ki kell munkálnia. A szabad bizonyítás elvének korlátját jelentik a megdönthetetlen törvényi vélelmek és fikciók, továbbá a nevesített bizonyítási módok lefolytatására vonatkozó előírások, valamint egyes esetekben kivételesen előírja a törvény, hogy meghatározott bizonyítási mód felhasználására kerülhet sor. Erre példa az apaság megállapítása iránti per, ahol szakértői vizsgálattal a DNS alapján kerül meghatározásra az apa személye.

A bíróság a per során a felek előadása és a bizonyítás eredményeként szabadon állapíthatja meg a tényállást, más hatóságok döntései nem kötik. Jogerősen elbírált bűncselekmény esetében azonban a polgári ügyben eljáró bíróság nem állapíthatja meg azt, hogy a terhelt nem követte el a terhére rótt bűncselekményt. Közigazgatási ügyben eljáró bíróság közigazgatási tevékenység jogszerűségének kérdésében hozott jogerős döntése úgyszintén köti a polgári ügyben eljáró bíróságot.

A bizonyítási eljárás célja a bíróság meggyőződésének a kialakítása egy vitatott tény vonatkozásában azért, hogy a fél által előadottakat valósnak fogadja el. A bizonyítás foganatosítása főszabályként az érdemi tárgyalási szak része. A bizonyítási eljárás menete az alábbiak szerint alakul:

* bizonyítás szükségességének a megállapítása,
* bizonyításra szoruló tények meghatározása,
* bizonyítási érdek és bizonyítási teher meghatározása,
* bizonyítási indítványok előterjesztése,
* bizonyítás foganatosítása,
* bizonyítás eredményének értékelése.

A perek jelentős részében a tényállás megállapítása során bizonyítást kell lefolytatni. Abban az esetben azonban, ha az ellenérdekű fél elismeri a felperes követelését nincs szükség bizonyításra.

A bizonyítási eljárás tárgyai tények és tapasztalati tételek lehetnek. A tények általában múltban megtörtént tényekre vonatkoznak, jelenbeli és jövőbeli tények bizonyítása kivételesen lehetséges, például gondnokság alá helyezési perben a személy elmeállapota. Bizonyítás tárgyát nem képezheti jogszabály, ugyanis azt a perben alkalmazni, értelmezni kell.

A bizonyítási érdek azt mutatja meg, hogy a peres felek között a bizonyítás hogyan oszlik meg, mely tények bizonyítására mely fél köteles. A bizonyítási teher ezzel szemben azt mutatja meg, hogy a bizonyítatlanság következményeit melyik fél viseli. Rendszerint a bizonyítási érdek és a bizonyítási teher egybeesik, de törvényes vélelmek, ideiglenes igazságok esetén átfordul.

Sajátos rendelkezések érvényesülnek a bizonyítási szükséghelyzet fennállása esetén. Bizonyítási szükséghelyzetről akkor beszélhetünk, ha

* a bizonyítási indítvány előterjesztéséhez szükség információkkal az ellenérdekű fél rendelkezik, vagy
* tényállítás bizonyítása számára nem lehetséges, de az ellenérdekű féltől elvárható az állított tények fenn nem állásának a bizonyítása, vagy
* a bizonyítás sikerességét az ellenérdekű fél neki felróhatóan hiúsította meg és az ellenérdekű fél nem valószínűsiti ezek ellenkezőjét.

A bizonyítási szükséghelyzet következménye, hogy a bíróság a fél által hivatkozott – de szükséghelyzet miatt nem bizonyított – tényt valósnak fogadja el, ha nem merül fel kételye.

Ellenőrző kérdések:

1. Milyen csak a bizonyítási eljárásra vonatkozó elveket ismer?
2. Milyen esetekben nem érvényesül a tényállás szabad megállapításának elve?
3. Melyek a bizonyítási eljárás szakaszai?
4. Mi lehet a bizonyítás tárgya?
5. Mi a különbség a bizonyítási érdek és a bizonyítási teher között?

A lecke elsajátításához szükséges idő 30 perc.

Jelen tananyag a Szegedi Tudományegyetemen készült az Európai Unió támogatásával. A tananyag elkészítését az EFOP-3.6.2-16-2017-00007 azonosító számú, Az intelligens, fenntartható és inkluzív társadalom fejlesztésének aspektusai: társadalmi, technológiai, innovációs hálózatok a foglalkoztatásban és a digitális gazdaságban című projekt támogatta. A projekt az Európai Unió támogatásával, az Európai Szociális Alap és Magyarország költségvetése társfinanszírozásában valósul meg.